Есмералда (теленовела)

Есмералда (на испански: Esmeralda) е мексиканска теленовела от 1997 г., режисирана от Беатрис Шеридан и продуцирана от Салвадор Мехия, в неговия дебют като изпълнителен продуцент, за Телевиса. Адаптацията, написана от Хеорхина Тиноко, Долорес Ортега и Лус Орлин, е базирана на едноименната теленовела от 1970 г., създадена от Делия Фиайо.
В главните роли са Летисия Калдерон и Фернандо Колунга, в поддържащите – Нора Салинас и Алехандро Руис, а в отрицателните са Лаура Сапата, Ана Патрисия Рохо и Салвадор Пинеда, специално участие взема първият актьор Игнасио Лопес Тарсо.
В една бурна нощ се раждат две бебета. Едното е здраво момченце, родено в колиба, чийто баща е починал, а майката – при раждането. В друг дом, Бланка, съпругата на Родолфо Пеняреал, богатия и горд собственик на имението Каса Гранде, ражда слабо момиченце, което мислят за мъртво. Доминга, селската знахарка, помага при раждането и на двете бебета. Тя не знае какво да прави с момченцето, останало сираче. От друга страна, Крисанта, дойката на Бланка, е ужасена от мисълта, че Бланка е родила момиче, тъй като Родолфо винаги е искал наследник. Крисанта убеждава Доминга да разменят бебетата. В знак на благодарност Крисанта дава на Доминга чифт изумрудени обеци.
В Каса Гранде Пеняреал са щастливи и горди, че са родители на момче, но Бланка забелязва, че ѝ липсват изумрудените обеци. Притисната от Бланка, Крисанта признава, че се е родило мъртво момиченце и че с Доминга са разменили бебетата. Съкрушена от истината, Бланка решава да скрие истината от Родолфо, и да отгледа момченцето като роден син. Родолфо дава име на сина си – Хосе Армандо. Когато Доминга се връща в своята колиба, вижда, че бебето дава признаци на живот. Знахарката е изплашена, но решава да отгледа детето. Малко след това, Доминга разбира, че момиченцето е сляпо. Решава да ѝ даде името Есмералда, тъй като очите ѝ са с цвета на изумрудените обеци, които е получила от Крисанта.
Годините минават и децата растат. Есмералда се превръща в красива девойка. Нейни приятели са семейство Лусеро и Мелесио. Тя често ходи на предполагаемите гробове на „родителите си“, разговаряйки с гробаря Фермин, човек с благороден характер. Есмералда има слабост към Лусио Малавер, селския лекар, видимо добър човек, обсебен от нея, която спасил при пожар и поради тази причина половината му лице е обезобразено.
В същото време, семейство Пеняреал решава да почива в Каса Гранде. Сред тях е и Хосе Армандо, който учи за хирург. В допълнение, той има връзка с братовчедка си, Грасиела, добро момиче, доминирано от безскрупулната си майка, Фатима, вдовица на покойния брат на Родолфо.
В една от ловните си екскурзии до водопада, Хосе Армандо, се запознава с Есмералда. Оттогава започва любовната история между двамата. Тази любов ще промени съдбата на Пеняреал. Грасиела се влюбва в сина на управителя на имението – Адриан Лусеро. Пред тяхната любов има препятствия, като най-голямото е съпротивата на Фатима, която иска дъщеря ѝ да се омъжи за Хосе Армандо, за да запази социалното си положение.
Премиерата на Есмералда е на 5 май 1997 г. по Canal de las Estrellas. Последният 144. епизод е излъчен на 28 ноември 1997 г.
Записите на теленовелата са осъществени във Форум 4 на Телевиса Сан Анхел, в град Мексико и в Хасиенда де Йексто, щат Идалго.
Награди TVyNovelas 1998
Върху радионовелата Есмералда, създадена от Делия Фиайо, се базират следните адаптации:
В България сериалът се радва на голяма популярност. Излъчен е през 1999 – 2000 г. по Нова телевизия, а през 2002 г. по 7 дни. Дублиран на български език от Ани Василева, Таня Димитрова, Стефан Сърчаджиев – Съра и други, като последните епизоди са озвучени от Мариана Лечева и Апостол Пенчев. Преводачи са Райка Костакиева, Катя Диманова, Зара Димитрова, Мариана Китипова, Венета Сиракова и Людмила Петракиева. Редактор на превода е Екатерина Късметлийска, звукорежисьор е Галина Наумова, а видеооператор е Аракси Мухибян.